তথ্যবিবরণী                                                                                        নম্বর : ৮৯৩

**ডিজিটাল সংযুক্তি নারী উদ্যোক্তা তৈরিতে অভাবনীয় ভূমিকা রাখছে**

**- টেলিযোগাযোগ মন্ত্রী**

ঢাকা, ৩০ ভাদ্র (১৪ সেপ্টেম্বর) :

ডাক ও টেলিযোগাযোগ মন্ত্রী মোস্তাফা জব্বার বলেছেন, ডিজিটাল সংযুক্তি নারী উদ্যোক্তা তৈরির মাধ্যমে নারীর ক্ষমতায়নে অভাবনীয় ভূমিকা রাখছে। ডিজিটাল বাংলাদেশ কর্মসূচি বাস্তবায়নের ফলে বাংলাদেশে যে রূপান্তর ঘটছে তার সাথে নিজেকে খাপ খাওয়াতে প্রত্যেকের জন্য ডিজিটাল দক্ষতা অর্জন অপরিহার্য। বাংলাদেশের জন্য বড় চ্যালেঞ্জ হচ্ছে পঞ্চম শিল্পবিপ্লবের দক্ষতা অর্জন করা। সে লক্ষ্যে সংশ্লিষ্ট সকলকে সম্মিলিত উদ্যোগে কাজ করে যাওয়ার আহ্বান জানান মন্ত্রী।

মন্ত্রী আজ ঢাকায় এসএমই ফাউন্ডেশনের উদ্যোগে নারী উদ্যোক্তাদের সুযোগ সৃষ্টির লক্ষ্যে উই হেলপ নামের নারী উদ্যোক্তা বিষয়ক ডিজিটাল হাব-এর উদ্বোধন অনুষ্ঠানে প্রধান অতিথির বক্তৃতায় এ আহ্বান জানান।

মন্ত্রী নারী উদ্যোক্তাদের ৫ম শিল্পবিপ্লবের জন্য তৈরি হওয়ার আহ্বান জানিয়ে বলেন, লাখ লাখ নারী উদ্যোক্তা ডিজিটাল কমার্সে যুক্ত হয়েছেন। তিনি বলেন, প্রধানমন্ত্রী স্মার্ট বাংলাদেশ কর্মসূচির বাস্তবায়নের জন্য স্মার্ট মানুষের প্রয়োজনীয়তার কথা বলেছেন। ২০০৮ সালের ১২ ডিসেম্বর ঘোষিত ডিজিটাল বাংলাদেশের ঠিকানা আমরা ২০২১ সালে অতিক্রম করেছি। স্মার্ট বাংলাদেশ বিনির্মাণের আরেকটি স্বপ্নের ঠিকানায় ২০৪১ সালের মধ্যে পৌঁছানোর অভিযাত্রা আমরা শুরু করেছি। ডিজিটাল কমার্সে নারী উদ্যোক্তাদের সফলতার দৃষ্টান্ত তুলে ধরে মন্ত্রী বলেন, আমাদের মেয়েরা উপযুক্ত পরিবেশ পেলে স্মার্ট সভ্যতাকে এগিয়ে নিতে গুরুত্বপূর্ণ অবদান রাখবে। নারীর ক্ষমতায়নে প্রধানমন্ত্রী শেখ হাসিনার গৃহীত বিভিন্ন উদ্যোগকে যুগান্তকারী উল্লেখ করে বলেন, ব্যবসা, শিল্প-বাণিজ্য, প্রশাসনসহ প্রতিটি ক্ষেত্রে আমাদের মেয়েরা এগিয়ে। দেশের জনগোষ্ঠীর অর্ধেক নারী, এই জনগোষ্ঠীকে জনসম্পদে পরিণত করার সুযোগ সৃষ্টির ফলে উন্নয়নের প্রতিটি সূচকে অভাবনীয় সফলতা নিয়ে এগিয়ে যাচ্ছে বাংলাদেশ। মন্ত্রী ডিজিটাল যুগের উপযোগী মানবসম্পদ তৈরিতে মায়েদের ভূমিকা অপরিসীম উল্লেখ করে বলেন, মায়েরা তার সন্তানের ভবিষ্যৎ নির্মাতা।

মন্ত্রী নারী উদ্যোক্তাদের জন্য উই হেলপ প্লাটফর্মটিকে অত্যন্ত গুরুত্বপূর্ণ একটি প্ল্যাটফর্ম উল্লেখ করেন। তিনি বলেন, বর্তমান বিশ্বে তথ্য সোনার চেয়েও দামি। তিনি বলেন, একটি প্ল্যাটফর্ম থেকে তথ্য সেবা পাওয়া এবং তাদের বোধগম্য ভাষায় এই প্লাটফর্মে যোগাযোগের সুযোগ থাকা অসাধারণ একটি কাজ। তিনি এই উদ্যোগের সফলতা কামনা করেন এবং প্ল্যাটফর্মটি নিয়মিত আপডেট রাখার পরামর্শ ব্যক্ত করেন।

এসএমই ফাউন্ডেশনের চেয়ারম্যান ড. মোঃ মাসুদুর রহমানের সভাপতিত্বে শিল্প সচিব জাকিয়া সুলতানা, ইউনিস্কেপের জেন্ডার ইকুইটি এন্ড সোশ্যাল ইনক্লিউসন সেকশনের প্রধান চ্যায় চ্যায়, বাংলাদেশে জাতিসংঘের আবাসিক সমন্বয়ক গুয়্যান লুইস, বাংলাদেশে কানাডা হাইকমিশনের সিনিয়র ডেভেলপমেন্ট অফিসার রিতা হুকায়েম, সার্ক বিজনেস কাউন্সিল বাংলাদেশের প্রেসিডেন্ট মানতাশা আহমেদ, ইউনিস্কেপের প্রোগ্রাম ম্যানেজার সুধা গটি প্রমুখ অনুষ্ঠানে বক্তৃতা করেন।

#

শেফায়েত/রফিকুল/শামীম/২০২৩/২২৪৫ঘণ্টা

Handout Number : 892

**Bangladesh deeply values non interference into each others internal affairs**

Dhaka, September 14:

The Government of Bangladesh expresses its utter disappointment at the adoption of a resolution by the European Parliament earlier today on ‘Human rights situation in Bangladesh, notably the case of Odhikar’.

The timing and language of the joint motion, tabled by some political groups in the European Parliament, for making judgemental comments over sub-judice matters and a court verdict on two ‘Odhikar’ officials delivered today in Dhaka is reflective of their intention of interfering into the independent judiciary of a sovereign state.

The independent judiciary of Bangladesh continues to ensure that judicial proceedings are conducted openly and fairly, and that the rights of the parties are fully respected. Bangladesh judiciary decides matters before them based on evidence and in accordance with the law, without any restrictions, influences, inducements, pressures, threats or interferences, direct or indirect, from any quarter or for any reason.

The Government of Bangladesh is appalled by the favouritism, reflected in the European Parliament’s resolution, to ‘Odhikar’ - a non-compliant and politically biased entity with proven record of circulating misinformation, and an accomplice of vested quarters that promote terrorism and violent extremism. It’s a fact known to all that Mr. Adilur Rahman Khan, Secretary of ‘Odhikar’, was appointed Deputy Attorney General by BNP-Jamaat Government and worked in that capacity for five years from 2001 to 2006. Therefore, ‘Odhikar’ is not at all a neutral or independent organization that it tries to claim and is unfortunately believed by some in the international community. To support and promote an organization like ‘Odhikar’ in the name of upholding civic and democratic space is tantamount to adoption of a totally subjective, selective, and partisan approach and is a clear manifestation of double standard by those who speak of defending human rights of the victims on one hand and make exposed and imposing attempts to protect the alleged violator on the other.

The Government of Bangladesh disagrees with the text of the resolution.

Bangladesh deeply values its 50-year long growing partnership with the European Union and all its Institutions including the European Parliament and expects continuation of the same through meaningful engagement based on the principles of mutual respect and non-interference into each other’s internal affairs.

#

Mohsin/Arman/Rafiqul/Salim/2023/22.00 Hrs.

তথ্যবিবরণী                                                                                        নম্বর : ৮৯১

**চট্টগ্রাম বন্দরের বে-টার্মিনাল এলাকায় ‘তেল ও গ্যাস টার্মিনাল’ নির্মাণ করা হবে**

**- নৌপরিবহন প্রতিমন্ত্রী**

ঢাকা, ৩০ ভাদ্র (১৪ সেপ্টেম্বর) :

গ্যাস ও জ্বালানি তেলের আমদানি, প্রক্রিয়াজাতকরণ ও স্টোরেজ ক্যাপাসিটি বৃদ্ধির লক্ষ্যে চট্টগ্রাম বন্দর কর্তৃপক্ষের অধীন বে-টার্মিনাল এলাকায় ‘তেল ও গ্যাস টার্মিনাল’ নির্মাণ হতে যাচ্ছে। এ টার্মিনাল দেশে আপদকালীন সময় জ্বালানি তেলের সংকট মোকাবেলায় গ্যাস ও জ্বালানির ‘স্টোরেজ ক্যাপাসিটি’ বৃদ্ধি এবং তরল জ্বালানি ও ভোজ্য তেল সাশ্রয়ী মূল্যে সরবরাহ ব্যবস্থায় সহায়ক হবে।

আজ নৌপরিবহন মন্ত্রণালয়ের সভাকক্ষে ‘তেল ও গ্যাস টার্মিনাল’ নির্মাণ সংক্রান্ত এক বৈঠকে এসব তথ্য জানানো হয়। নৌপরিবহন প্রতিমন্ত্রী খালিদ মাহমুদ চৌধুরী বৈঠকে সভাপতিত্ব করেন।

প্রতিমন্ত্রী বলেন, আমরা ‘তেল ও গ্যাস টার্মিনাল’ নির্মাণে পজিটিভ আছি। দেশের সার্বিক অর্থনীতির কথা চিন্তা করে দ্রুত এ টার্মিনাল নির্মাণ করা উচিত। এটি নির্মিত হলে অন্য বন্দরগুলোও বেনিফিট পাবে। ‘তেল ও গ্যাস টার্মিনাল’ নির্মাণে দ্রুত কার্যকর ব্যবস্থা গ্রহণ করতে তিনি চট্টগ্রাম বন্দরের চেয়ারম্যানকে নির্দেশ দেন।

এসময় অন্যান্যের মধ্যে নৌপরিবহন মন্ত্রণালয়ের সচিব মোঃ মোস্তফা কামাল, চট্টগ্রাম বন্দরের চেয়ারম্যান রিয়ার এডমিরাল এম সোহায়েল, পায়রা বন্দর কর্তৃপক্ষের চেয়ারম্যান রিয়ার এডমিরাল গোলাম সাদেক, মোংলা বন্দরের চেয়ারম্যান রিয়ার এডমিরাল মীর এরশাদ আলী, ইস্ট কোস্ট গ্রুপ কোম্পানির চেয়ারম্যান আজম জে চৌধুরী উপস্থিত ছিলেন।

উল্লেখ্য, উক্ত টার্মিনাল নির্মাণে আগ্রহ প্রকাশ করেছে হাইড্রোকার্বন ও নবায়নযোগ্য সেক্টরে সক্রিয় দেশের অন্যতম বৃহৎ ইস্ট কোস্ট গ্রুপের অঙ্গ প্রতিষ্ঠান ইসি হোল্ডিংস লিমিটেড। বিদেশি বিনিয়োগের পাশাপাশি দেশি বিনিয়োগ উৎসাহিত করার লক্ষ্যে চট্টগ্রাম বন্দর এলাকায় ‘তেল ও গ্যাস টার্মিনাল’ স্থাপনের জন্য চট্টগ্রাম বন্দর কর্তৃপক্ষ ও ইস্ট কোস্ট গ্রুপের সাথে একটি সমঝোতা স্মারক (এমওইউ) স্বাক্ষরিত হয়েছে। এই এমওইউ'র আলোকে বন্দরের বে-টার্মিনাল এলাকায় সংরক্ষিত জমি থেকে ‘তেল ও গ্যাস টার্মিনালের’ জন্য দু’শত একর জমিতে রেফ্রিজারেটেড এলপিজি টার্মিনাল, ল্যান্ড বেইজড এলপিজি টার্মিনাল, পেট্রোকেমিক্যাল প্রসেসিং টার্মিনাল, পেট্রোলিয়াম প্রোডাক্ট স্টোরেজ টার্মিনাল, ভেজিটেবল অয়েল টার্মিনাল স্থাপনের জন্য কারিগরি সম্ভাব্যতা ও বাজার চাহিদা বিশ্লেষণ করে একটি প্রস্তাবনা তৈরি করা হয়েছে। উক্ত প্রকল্প বাস্তবায়নে দেশি-বিদেশি বিনিয়োগসহ মোট বিনিয়োগের পরিমাণ দাঁড়াবে প্রায় ৩.৫ বিলিয়ন মার্কিন ডলার।

আরো উল্লেখ্য যে, দেশে গ্যাস ও জালানি তেলের চাহিদা ব্যাপকভাবে বৃদ্ধি পেলেও ‘গ্যাস ও জালানি স্টোরেজ ক্যাপাসিটি’ বৃদ্ধি পায়নি। কক্সবাজারের মহেশখালী এলাকায় তেল ও গ্যাস মজুদের সক্ষমতা সামান্য বেড়েছে। কিন্তু চট্টগ্রাম বন্দর এলাকায় ‘স্টোরেজ ক্যাপাসিটি’ ১৯৫০ সালের পর তেমন একটা বৃদ্ধি পায়নি।

#

জাহাঙ্গীর/এনায়েত/মোশারফ/শামীম/২০২৩/১৭২০ঘণ্টা

তথ্যবিবরণী                                                                                                     নম্বর : ৮৯০

**সম্মিলিত প্রচেষ্টার মাধ্যমেই সোনার বাংলা গড়া সম্ভব**

**---আইনমন্ত্রী**

ঢাকা, ৩০ ভাদ্র (১৪ সেপ্টেম্বর) :

আইন, বিচার ও সংসদ বিষয়ক মন্ত্রী আনিসুল হক বলেছেন, বাংলাদেশকে টিকিয়ে রাখার জন্য ও বাংলাদেশের আরো উন্নয়নের জন্য সম্মিলিত প্রচেষ্টা প্রয়োজন। আর এই প্রচেষ্টার মাধ্যমেই বঙ্গবন্ধুর স্বপ্নের সোনার বাংলা গড়ে তোলা সম্ভব।

বুধবার রাতে রাজধানীর অফিসার্স ক্লাবে ঢাকাস্থ কসবা উপজেলা সমিতির পুনর্মিলনী অনুষ্ঠানে প্রধান অতিথির বক্তৃতায় তিনি এসব কথা বলেন।

জাতির পিতা বঙ্গবন্ধু শেখ মুজিবুর রহমান, মহান মুক্তিযুদ্ধে আত্মদানকারী ৩০ লাখ শহিদ এবং ১৯৭৫ সালের ১৫ আগস্ট ও ৩ নভেম্বর নৃসংস হত্যাকাণ্ডে শাহাদতবরণকারীদের আত্মার প্রতি শ্রদ্ধা রেখে প্রধানমন্ত্রী শেখ হাসিনার নেতৃত্বে বাংলাদেশকে একটি উন্নত এবং বিশ্বে গৌরবময় মর্যাদার দেশ হিসেবে প্রতিষ্ঠা করার জন্য সকলকে সহযোগিতার আহ্বান জানান আইনমন্ত্রী আনিসুল হক।

পুনর্মিলনী অনুষ্ঠানের গুরুত্ব তুলে ধরে আইনমন্ত্রী বলেন, আমাদের প্রত্যেকের নিজ এলাকার মানুষের সঙ্গে সৌহার্দ্যপূর্ণ সম্পর্ক বজায় রাখা প্রয়োজন এবং আমরা যে যেখান থেকেই আসি না কেন শিকড়কে ভুলে যাওয়া উচিত না।

কসবা-আখাউড়ার মানুষের উদ্দেশ্যে আইনমন্ত্রী বলেন, কসবা-আখাউড়া বাংলাদেশের ইতিহাসের পাতায় একটি গুরুত্বপূর্ণ স্থান দখল করে আছে। বাংলাদেশের স্বাধীনতার ইতিহাসের কথা বলতে গেলে কসবা-আখাউড়ার কথা বাদ দেওয়া সম্ভব নয়। আমাদেরকে সেটা চিন্তা করতে হবে এবং কসবা-আখাউড়াকে সারা বাংলাদেশে পরিচিত করতে পারি। সে বিষয়ে আমাদের সকলকে সচেষ্ট হতে হবে।

আইন ও বিচার বিভাগের সচিব এবং সমিতির সভাপতি মোঃ গোলাম সারওয়ারের সভাপতিত্বে অনুষ্ঠানে কসবা উপজেলা পরিষদের চেয়ারম্যান এডভোকেট রাশেদুল কাওসার ভূঁইয়া জীবন, সমিতির সাধারণ সম্পাদক প্রকৌশলী মোঃ নাজমুল হুদা খন্দকার প্রমুখ বক্তৃতা করেন।

#

রেজাউল/এনায়েত/মোশারফ/আব্বাস/২০২৩/১৭৩২ ঘণ্টা

তথ্যবিবরণী                                                                                        নম্বর : ৮৮৯

**টরন্টোতে ‘মুজিব-দ্য মেকিং অভ আ নেশন’ সিনেমার প্রথম প্রদর্শনী**

**বিশ্ববাসী জানবে বঙ্গবন্ধু কিভাবে একটি জাতির রূপকার হলেন**

**–তথ্য ও সম্প্রচার মন্ত্রী**

ঢাকা, ৩০ ভাদ্র (১৪ সেপ্টেম্বর) :

বহু প্রতীক্ষিত ‘মুজিব-দ্য মেকিং অভ আ নেশন’ চলচ্চিত্রের প্রথম প্রদর্শনী হলো কানাডার বিশ্বখ্যাত টরন্টো ইন্টারন্যাশনাল ফিল্ম ফেস্টিভ্যালে। কানাডার স্থানীয় সময় সন্ধ্যা ৬টা ৩০ মিনিটে ‘বেললাইট বক্স সিনেমা ৭’ প্রেক্ষাগৃহে বঙ্গবন্ধু শেখ মুজিবুর রহমানের জীবনভিত্তিক এ সিনেমার প্রথম শো'তে প্রধান অতিথি হিসেবে যোগ দেন তথ্য ও সম্প্রচার মন্ত্রী ড. হাছান মাহ্‌মুদ।

‘কানাডায় নিযুক্ত বাংলাদেশের হাইকমিশনার খলিলুর রহমান, বঙ্গবন্ধুর চরিত্রাভিনেতা আরিফিন শুভ, বঙ্গবন্ধুকন্যা শেখ হাসিনার চরিত্রাভিনেত্রী নুসরাত ফারিয়া, ভারত থেকে আগত চিত্রনাট্যকার অতুল তেওয়ারি এ সময় তাদের অনুভূতি জানান। বিএফডিসি'র ব্যবস্থাপনা পরিচালক নুজহাত ইয়াসমিন, যুগ্মসচিব কাউসার আহমেদ, উৎসব কর্মকর্তারা ও দেশি-বিদেশি দর্শকবৃন্দ প্রদর্শনীতে উপস্থিত ছিলেন।

৪৮তম টরন্টো আন্তর্জাতিক চলচ্চিত্র উৎসবের সপ্তম দিনে বাংলাদেশ-ভারত যৌথ প্রযোজনায় ভারতের শ্যাম বেনেগাল পরিচালিত ‘মুজিব-দ্য মেকিং অভ আ নেশন’ (মুজিব-একটি জাতির রূপকার) প্রদর্শনীর আগে সিনেমার প্রেক্ষাপট তুলে ধরেন তথ্যমন্ত্রী হাছান মাহমুদ।

মন্ত্রী বলেন, ‘বাঙালিদের জন্য স্বাধীন রাষ্ট্র বাংলাদেশ বিনির্মাণে জাতির পিতা বঙ্গবন্ধুর যে অদম্য সংগ্রাম, জাতির জন্য যে ত্যাগ, এই সিনেমার মাধ্যমে সেগুলো উপস্থাপন করা হয়েছে। বঙ্গবন্ধু কিভাবে একটি জাতির রূপকার হলেন, এই সিনেমার মাধ্যমে তা নতুন প্রজন্ম জানবে, বিশ্ববাসী জানবে।’

হাছান মাহমুদ বলেন, ‘আজকে নতুন প্রজন্ম জানে না কিভাবে বাংলাদেশ স্বাধীন হয়েছে, বঙ্গবন্ধু কিভাবে ঘুমন্ত বাঙালি জাতিকে সশস্ত্র জাতিতে রূপান্তরিত করে প্রশিক্ষিত সেনাবাহিনীর বিরুদ্ধে জনযুদ্ধের মাধ্যমে দেশ স্বাধীন করেছেন, নতুন প্রজন্ম সেভাবে তা জানে না।’

মন্ত্রী বলেন, ‘এমনকি ১৯৭৫ সালের মর্মান্তিক হত্যাকান্ড কিভাবে সংঘটিত হয়েছিল, সেটি যারা করেছে, তারা জানে আর দু’একজন যারা কোনো না কোনোভাবে রক্ষা পেয়েছিল, তারা স্বাক্ষী হয়ে আছে, অন্যরা জানে না। সেই মর্মান্তিক ঘটনাও এই সিনেমায় চিত্রায়িত করা হয়েছে, যদিও সেটি দেখা অত্যন্ত কষ্টকর। খুনিরা যে কি রকম নির্মম পাষাণ ছিল, সিনেমাতে সেটি প্রদর্শন করা হয়েছে।’

সিনেমাটির মুক্তির বিষয়ে সম্প্রচার মন্ত্রী বলেন, বায়োপিকটি ইতোমধ্যেই সেন্সর সার্টিফিকেট পেয়েছে। আগামী মাসে অর্থাৎ অক্টোবরে এটি দেশে শুভমুক্তির পরিকল্পনা রয়েছে।

পরিচালক শাম বেনেগালের পক্ষে চিত্রনাট্যকার অতুল তেওয়ারি জানান, প্রাথিমকভাবে বাংলা ও হিন্দি ভাষায় ছবিটি মুক্তি পাবে এবং বিশ্বব্যাপী আনুষ্ঠানিকভাবে মুক্তি দেওয়ার প্রক্রিয়া চলছে। প্রদর্শনী শেষে প্রবাসী বাঙালি এবং বিভিন্ন দেশের দর্শকরা সিনেমার নির্মাণশৈলীর প্রশংসা করেন।

বাংলাদেশের ৬০ ভাগ ও ভারতের ৪০ ভাগ ব্যয়ে নির্মিত এই বায়োপিকের শুটিং ২০২১ সালের ২২ জানুয়ারি ভারতের মুম্বাই ফিল্ম সিটিতে শুরু হয়ে ১৮ ডিসেম্বর বাংলাদেশে শেষ হয়। গত বছর ২০২২ সালের ১৭ মার্চ বঙ্গবন্ধুর জন্মবার্ষিকীতে চলচ্চিত্রটির প্রথম পোস্টার, ৩ মে দ্বিতীয় পোস্টার এবং ১৯ মে ফ্রান্সের কান চলচ্চিত্র উৎসবে সিনেমাটির ট্রেলার রিলিজ হয়েছিল।

#

আকরাম/এনায়েত/মোশারফ/শামীম/২০২৩/১৬৪০ঘণ্টা

তথ্যবিবরণী                                                                                                     নম্বর : ৮৮৮

**কোভিড-১৯ সংক্রান্ত সর্বশেষ প্রতিবেদন**

ঢাকা, ৩০ ভাদ্র (১৪ সেপ্টেম্বর) :

স্বাস্থ্য অধিদপ্তরের তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ১১ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১ দশমিক ০৩ শতাংশ। এ সময় ১ হাজার ৭১ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ১০৫ জন।

#

সুলতানা/এনায়েত/মোশারফ/আব্বাস/২০২৩/১৬৩৯ ঘণ্টা

তথ্যবিবরণী                                                                                             নম্বর : ৮৮৭

সর্বজনীন পেনশন স্কিমের আওতায় প্রবাস স্কিম

**লেবাননে প্রবাসীদের আবহিতকরণ সভার আয়োজন**

*বৈরুত, ১৫ সেপ্টেম্বর :*

বৈরুতে বাংলাদেশ দূতাবাসে আজ সর্বজনীন পেনশন স্কিমের আওতায় প্রবাস স্কিম সম্পর্কে লেবাননে বাংলাদেশি প্রবাসীদের অবহিত ও উদ্বুদ্ধ করার লক্ষ্যে এক আলোচনা সভা আয়োজন করা হয়। লেবাননে নিযুক্ত বাংলাদেশের রাষ্ট্রদূত এয়ার ভাইস মার্শাল জাভেদ তানভীর খান সভায় সভাপতিত্ব করেন।

রাষ্ট্রদূত তাঁর বক্তব্যে বলেন, সর্বজনীন পেনশন স্কিম বাংলাদেশের সকল নাগরিকের টেকসই ভবিষ্যত, আর্থিক ও সামাজিক নিরাপত্তা নিশ্চিত করার লক্ষ্যে প্রধানমন্ত্রী শেখ হাসিনার দৃঢ় ইচ্ছা ও তাঁর দূরদর্শী নেতৃত্বের বহিঃপ্রকাশ। এ সময় রাষ্ট্রদূত লেবাননে অবস্থানকারী বাংলাদেশি প্রবাসীদেরকে সর্বজনীন পেনশন স্কিমের আওতায় প্রবাস স্কিমে অংশগ্রহণ করার জন্য আহ্বান জানান।

সভায় প্রবাসী বাংলাদেশিরা স্বতঃস্ফুর্তভাবে অংশগ্রহণ করেন। এ সময় অনেক প্রবাসী সর্বজনীন পেনশন স্কিমের প্রবাস স্কিমে রেজিস্ট্রশন করার আগ্রহ প্রকাশ করেন এবং এ স্কিম সম্পর্কে বিভিন্ন তথ্য সংগ্রহ করেন।

#

তৌহিদ/মেহেদী/শাম্মী/রবি/কলি/মাসুম/২০২৩/১৪৫০ ঘণ্টা

তথ্যবিবরণী                                                                                             নম্বর : ৮৮৬

**শেখ রাসেল ও** **স্মার্ট বাংলাদেশ অনলাইন কুইজ প্রতিযোগিতার নিবন্ধন শুরু**

ঢাকা, ৩০ ভাদ্র (১৪ সেপ্টেম্বর) :

শেখ রাসেল দিবস ২০২৩ উপলক্ষ্যে জাতীয়ভাবে **শেখ রাসেল অনলাইন কুইজ প্রতিযোগিতা ২০২৩** আয়োজনের উদ্যোগ নেয়া হয়েছে। এ লক্ষ্যে অনলাইন কুইজ প্রতিযোগিতায় নিবন্ধন শুরু হয়েছে এবং শেষ হবে ৩০ সেপ্টেম্বর। প্রতিযোগিতায় ৮ থেকে ১৮ বছর বয়সী বাংলাদেশী শিশু-কিশোর অংশগ্রহণ করতে পারবেন। প্রতিযোগিতার তারিখ যথাক্রমেগ্রুপ ক: ২ অক্টোবর ও গ্রুপ খ: ৩ অক্টোবর ২০২৩ এবং সময়-সন্ধ্যা ৭:০০- রাত ৮: ১০ টা পর্যন্ত।

প্রতিবছর ১৮ অক্টোবর যথাযথ মর্যদায় জাতীয়ভাবে দেশব্যাপী বর্ণাঢ্য আয়োজনে ‘ক’ শেণিভুক্ত শেখ রাসেল দিবসউদ্‌যাপন করা হ্য়। ভবিষ্যৎ বাংলাদেশের কর্ণধার তথা বর্তমান প্রজন্মের শিক্ষার্থী/শিশু-কিশোরদেরকে উন্নত বাংলাদেশের নাগরিক হিসেবে প্রতিষ্ঠিত করার প্রত্যয়ে এবং শিশু-কিশোরদের মাঝে শেখ রাসেলের স্মৃতি অম্লান রাখতে শেখ রাসেল দিবস উদ্‌যাপন করা হয়।

অন্যদিকে স্মার্ট বাংলাদেশ দিবস ২০২৩ উপলক্ষ্যে জাতীয়ভাবে স্মার্ট বাংলাদেশ কুইজ প্রতিযোগিতা আয়োজনের উদ্যোগ নেয়া হয়েছে। অনলাইন কুইজ প্রতিযোগিতায় নিবন্ধনের শেষ তারিখ ২০ সেপ্টেম্বর। প্রতিযোগিতায় বাংলাদেশী ৮ বছরের ঊর্ধ্বের সকল শ্রেণির জনগণ অংশগ্রহণ করতে পারবেন। প্রতিযোগিতার তারিখ যথাক্রমে গ্রুপ ক: ২৪ সেপ্টেম্বর, গ্রুপ খ: ২৫ সেপ্টেম্বর ও গ্রুপ গ: ২৬ সেপ্টেম্বর ২০২৩। সময় সন্ধ্যা ৭:০০- রাত ৮:১০ টা পর্যন্ত।

**নিবন্ধন করার লিংক:** <https://quiz.smartbangladesh.gov.bd/> **এবং** [**https://quiz.sheikhrussel.gov.bd/**](https://quiz.sheikhrussel.gov.bd/)

#

শহিদুল/মেহেদী/শাম্মী/রবি/মাহমুদা/মাসুম/২০২৩/১৪৩৫ ঘণ্টা

তথ্যবিবরণী নম্বর : ৮৮৫

**লিবিয়ায় বন্যা দুর্গতদের মানবিক সহায়তায় জরুরি ত্রাণসামগ্রী পাঠাচ্ছে বাংলাদেশ**

ঢাকা, ৩০ ভাদ্র (১৪ সেপ্টেম্বর) :

গত ১০ সেপ্টেম্বর ঘূর্ণিঝড় ড্যানিয়েল ও বন্যার তান্ডবে উত্তর আফ্রিকার দেশ লিবিয়ার পূর্বাঞ্চলে ব্যাপক প্রাণহানি, বিভিন্ন স্থাপনাসমূহের ক্ষয়ক্ষতিসহ মানবিক বিপর্যয়ের সৃষ্টি হয়েছে। ঝড়ের আঘাতে এবং সৃষ্ট বন্যায় ২০ হাজার জনেরও বেশি মানুষ নিহত হওয়ার আশঙ্কা করা হচ্ছে। এছাড়া হাজার হাজার মানুষ নিখোঁজ রয়েছে। খাবার, জ্বালানি, বিশুদ্ধ পানি, বিদ্যুৎ সরবরাহ, পর্যাপ্ত যোগাযোগ ব্যবস্থা এবং আশ্রয়ের অভাবে ঘূর্ণিঝড় ও বন্যা পরবর্তী সময়ে লিবিয়ায় এক সংকটময় পরিস্থিতির উদ্ভব হয়েছে।

এমতাবস্থায়, প্রধানমন্ত্রীর সানুগ্রহ নির্দেশনা এবং ‘সমন্বিত উন্নয়ন’ নীতির ভিত্তিতে পররাষ্ট্র মন্ত্রণালয়ের পরিকল্পনা ও সার্বিক সমন্বয়ে লিবিয়ার বন্যা দুর্গত মানুষের সাহায্যের জন্য বাংলাদেশ সরকারের পক্ষ থেকে জরুরি মানবিক সহায়তা হিসেবে ত্রাণ সামগ্রী প্রেরণের সিদ্ধান্ত গৃহীত হয়েছে।

ঘূর্ণিঝড় ড্যানিয়েল ও বন্যার ক্ষতিগ্রস্ত মানুষের সাহায্যের জন্য সশস্ত্র বাহিনী বিভাগের তত্ত্বাবধানে বাংলাদেশ বিমান বাহিনীর একটি সি ১৩০ জে পরিবহন বিমান প্রয়োজনীয় ত্রাণসামগ্রী ও ঔষধসহ আজ রাত ৮ টায় লিবিয়ার উদ্দেশ্যে যাত্রা করবে। উক্ত পরিবহন বিমানে দুর্যোগ ব্যবস্থাপনা ও ত্রাণ মন্ত্রণালয় কর্তৃক প্রদত্ত ত্রাণসামগ্রী হিসেবে প্রয়োজনীয় শুকনা খাবার, পানি বিশুদ্ধকরণ ট্যাবলেট এবং জরুরি জীবনরক্ষাকারী ঔষধ প্রেরণ করা হচ্ছে। এছাড়াও সেনাবাহিনী হতে প্রয়োজনীয় ঔষধ ও অন্যান্য চিকিৎসা সামগ্রী উল্লিখিত বিমানযোগে লিবিয়াতে পাঠানো হচ্ছে।

উক্ত বিমানটি আগামী ১৭ সেপ্টেম্বর প্রত্যাবর্তন করবে।

#

মোহসিন/মেহেদী/রবি/মাহমুদা/আসমা/২০২৩/১৫১৫ ঘণ্টা

তথ্যবিবরণী নম্বর : ৮৮৪

**আলু, পেঁয়াজ ও ডিমের দাম নির্ধারণ করলো সরকার**

ঢাকা, ৩০ ভাদ্র (১৪ সেপ্টেম্বর) :

প্রথমবারের মতো তিন কৃষি পণ্য আলু, পেঁয়াজ এবং ডিমের দাম নির্ধারণ করে দিয়েছে বাণিজ্য মন্ত্রণালয়।

আজ মন্ত্রণালয়ের সম্মেলন কক্ষে নিত্য প্রয়োজনীয় কৃষি পণ্যের উৎপাদন, চাহিদা ও মূল্য পরিস্থিতি পর্যালোচনা সভার সিদ্ধান্তসমূহ অবগতির লক্ষ্যে সাংবাদিকদের সাথে মতবিনিময় ও প্রেস ব্রিফিংকালে এসব পণ্যের দাম নির্ধারণের ঘোষণা দেন বাণিজ্যমন্ত্রী টিপু মুনিশি।

মন্ত্রী এসময় জানান, নির্ধারিত দামে এসব পণ্য বিক্রয় করা হচ্ছে কি না তা মনিটরিং করার জন্য জাতীয় ভোক্তা অধিকার সংরক্ষণ অধিদপ্তরের পাশাপাশি জেলা ও উপজেলা প্রশাসন ছাড়াও কৃষি ও প্রাণিসম্পদ মন্ত্রণালয়ের কর্মকর্তারা মাঠে কাজ করবেন। আইন অনুযায়ী দায়ীদের শাস্তি নিশ্চিত করা হবে।

মন্ত্রী আরো জানান, কৃষি মন্ত্রণালয়ের সুপারিশের আলোকে আলুর সর্বোচ্চ খুচরা মূল্য ৩৫-৩৬ টাকা, দেশী পিঁয়াজের সর্বোচ্চ খুচরা মূল্য ৬৪-৬৫ টাকা নির্ধারণ করে দেয়া হয়েছে। অন্যদিকে মৎস্য ও প্রাণিসম্পদ মন্ত্রণালয়ের তথ্য অনুযায়ী প্রতিটি ডিমের মূল্য ১২ টাকা নির্ধারিত করা হয়েছে। এছাড়া, প্যাকেটজাত সয়াবিন ও খোলা সয়াবিনের তেলের দাম ৫ টাকা কমিয়ে ১৬৯ ও ১৪৯ টাকা এবং পামওয়েলের দাম ৪ টাকা কমিয়ে ১২৪ টাকা নির্ধারণ করা হয়েছে।

টিপু মুনশি জানান, উৎপাদক, পাইকারি এবং খুচরা পর্যায়ের খরচ ও মুনাফা বিবেচনায় নিয়েই এসব পণ্যের দাম নির্ধারণ করা হয়েছে। এখানে কেউ ক্ষতিগ্রস্ত হবে না। যদি কেউ বেশি মুনাফা লাভের জন্য অবৈধভাবে পণ্য মজুদ রাখে তাহলে তার বিরুদ্ধে কঠোর ব্যবস্থা নেয়া হবে।

তিনি বলেন, ডিমের যে দাম নির্ধারণ করা হয়েছে এবং বাজারে যদি সে দামে বিক্রয় না হয় তাহলে আমরা ডিম আমদানির অনুমতি দিব। প্রথমে সীমিত পরিমাণে আমদানির অনুমতি দেয়া হবে। এরপরও যদি দাম না নিয়ন্ত্রণে থাকে তাহলে ব্যাপক আকারে আমদানি করা হবে। ডিম আমদানির জন্য মন্ত্রণালয়ে বেশ কিছু আবেদন এসেছে বলেও জানান মন্ত্রী।

এসময়, বাণিজ্য মন্ত্রণালয়ের সিনিয়র সচিব তপন কান্তি ঘোষ, কৃষি সচিব ওয়াহিদা আক্তার, ট্রেড এন্ড ট্যারিফ কমিশন এবং ভোক্তা অধিদপ্তরের মহাপরিচালকসহ বাণিজ্য মন্ত্রণালয়ের ঊর্ধ্বতন কর্মকর্তাগণ উপস্থিত ছিলেন।

#

হায়দার/মেহেদী/রবি/রাসেল/আসমা/২০২৩/১৫১৫ ঘণ্টা

তথ্যবিবরণী নম্বর : ৮৮৩

**আগামীকাল জাতীয় চাঁদ দেখা কমিটির সভা**

ঢাকা, ৩০ ভাদ্র (১৪ সেপ্টেম্বর) :

**পবিত্র রবিউল আউয়াল মাসের চাঁদ দেখা** ওপবিত্র ঈদে মিলাদুন্নবী (সা.) এর তারিখ নির্ধারণের **লক্ষ্যে আগামীকাল** শুক্রবার সন্ধ্যা ৬.৪৫ টায় (**বাদ মাগরিব**) ইসলামিক ফাউন্ডেশন **বায়তুল মুকাররম সভাকক্ষে জাতীয় চাঁদ দেখা কমিটির সভা অনুষ্ঠিত হবে। সভায় সভাপতিত্ব করবেন ধর্ম বিষয়ক প্রতিমন্ত্রী মোঃ ফরিদুল হক খান।**

**বাংলাদেশের আকাশে কোথাও পবিত্র** রবিউল আউয়াল **মাসের চাঁদ দেখা গেলে তা টেলিফোন নম্বর** ০২-২২৩৩৮১৭২৫**,** ০২-৪১০৫০৯১২,০২-৪১০৫০৯১৬ **ও** ০২-৪১০৫০৯১৭এবং **ফ্যাক্স নম্বর** ০২-**২২৩৩৮৩৩৯৭ ও** ০২-**৯৫৫৫৯৫১-**তে **অথবা সংশ্লিষ্ট জেলার জেলা প্রশাসক অথবা উপজেলা নির্বাহী অফিসারকে** জানাতে   
অনুরোধ করা হয়েছে।

ইসলামিক ফাউন্ডেশন আজ এক প্রেস বিজ্ঞপ্তির মাধ্যমে এ তথ্য জানিয়েছে।

#

শায়লা/মেহেদী/শাম্মী/রবি/রাসেল/আসমা/২০২৩/১২৪৫ ঘণ্টা